El procés de matriculació de l'alumnat per al curs 2020/2021 es farà de forma telemàtica
Sin fecha

Carcaixent

La Conselleria d'Educació, Cultura i Esport ha començat a regular el procés d'admissió d'alumnat (nova inscripció i canvi de centres) per al al pròxim curs escolar 2020/21. La regulació estableix, en el Decret llei 2/2020 de 3 d'abril i publicat el 6 d'abril, que, davant la situació de confinament de la major part de la societat per causa de la crisi del Coronavirus, este procés es realitze de manera electrònica. La preinscripció per a l'Escoleta Municipal es realitzarà amb el mateix calendari i de forma telemàtica amb un punt d'atenció presencial.

Així, les mares i pares que hagen de realitzar la matrícula dels seus fills i filles en qualsevol etapa educativa (Educació Infantil, Educació Primària, Educació Secundària, Batxillerat o Formació Professional) ho podran fer per via telemàtica per a evitar així acudir presencialment als centres educatius. L'Ajuntament de Carcaixent habilitarà punts d'atenció personal encara per determinar, on podran tramitar la seua sol·licitud de matrícula les persones que no disposen de mitjans electrònics.

La Conselleria d'Educació, Cultura i Esport encara no ha fixat el calendari de matriculació, però s'ha avançat que previsiblement serà la última setmana de maig o primera de juny.  En este sentit, la regidora d'Educació, Laura Ruiz, ha explicat que des de l'Ajuntament de Carcaixent “es facilitarà tota la informació sobre els punts d'atenció personal, el procediment a seguir i les dates d'inici i finalització del procés". La regidora també ha explicat que, “tot i que es preferible que cadascú ho tramite des dels seus domicilis, es garantirà l'assistència personal per a aquelles persones que tinguen dificultats. Tot i això, és molt important que qui no tinga certificat electrònic el tramite el més prompte possible”.

Per a poder realitzar el procediment telemàtic, les persones interessades podran usar els següents sistemes de verificació d'identitat a fi de formular la sol·licitud d’admissió:

– Certificat digital emés per l'Agència de Tecnologia i Certificació Electrònica de la Generalitat (ACCV).  Es pot tramitar a l’Ajuntament.

– Sistema d'identitat electrònica per a les administracions Cl@ve.

– eDNI, amb el seu respectiu lector.

– Combinació del DNI i IDESP o número de suport, juntament amb l'acceptació de comprovació davant el Ministeri de l’Interior.

– Combinació del NIE i IXESP, juntament amb l'acceptació de comprovació davant el Ministeri de l’Interior.

– Número de Certificat de Registre de Ciutadania de la Unió Europea, precedit per la lletra C, juntament amb l'acceptació de comprovació davant el Ministeri de l’Interior.

És important que les famílies estiguen atentes aquests pròxims dies a la informació que es facilite del procés de matriculació, tant des dels Centres Educatius com des de la Regidoria d'Educació, que posarà tota la informació en la pàgina web de l'Ajuntament i en les seues xarxes socials.